A.

Tooteliigid: 1) Arvuti: seade, mis teeb loogikatehteid ja töötleb andmeid. Käesoleva spetsifikatsiooni tähenduses hõlmavad arvutid nii statsionaarseid kui ka kaasaskantavaid seadmeid, sh lauaarvuteid, integreeritud lauaarvuteid, sülearvuteid, väikeservereid (small-scale servers), kõhnklientarvuteid (thin clients) ja tööjaamu. Kuigi arvutid on suutelised kasutama sisendseadmeid ja kuvareid, ei pea sellised seadmed olema tarnimise ajal arvutile lisatud. Arvutid koosnevad vähemalt järgmistest osadest: a) protsessor (CPU) operatsioonide tegemiseks. Ilma protsessorita seade peab toimima kliendi lüüsina serverisse, mis täidab protsessori rolli; b) kasutaja sisendseadmed, nt klaviatuur, hiir või puutetundlik paneel; c) integreeritud ekraan ja/või väline ekraan teabe väljastamiseks. 2) Lauaarvuti: arvuti, mille puhul põhiosa asetseb alalises asukohas, sageli laual või põrandal. Lauaarvutid ei ole ette nähtud kaasaskandmiseks ning on mõeldud kasutamiseks välise kuvari, klaviatuuri ja hiirega. Lauaarvutid on ette nähtud mitmesugusteks rakendusteks (sh müügikoharakendusteks) kodus ja kontoris. a) Integreeritud lauaarvuti: lauaarvuti, milles arvutusriistvara ja kuvar on ühes korpuses ning mis saab vahelduvvoolutoite ühe kaabli kaudu. Integreeritud lauaarvuteid on kaht liiki: 1) süsteem, mille puhul kuvar ja arvuti on füüsiliselt koondatud ühte seadmesse, või 2) süsteem, mis on pakendatud ühtse süsteemina, mille puhul kuvar asetseb eraldi, kuid on ühendatud alalisvoolu toitekaabli kaudu põhikorpusega ja nii arvuti kui ka kuvar saavad toidet ühest toiteallikast. Integreeritud lauaarvutid on lauaarvutite alaliik, mis on tavaliselt ette nähtud samasuguste funktsioonide täitmiseks nagu lauaarvutisüsteemid. 3) Sülearvuti: arvuti, mis on ette nähtud kaasaskandmiseks ja mis võib pikemaajalisel kasutamisel olla vahelduvvooluallikaga ühendatud või mitte. Sülearvutil on integreeritud kuvar, mehaaniline klaviatuur, mida ei saa eemaldada (füüsiliste, liikuvate klahvidega), ja osutusseadis. Märkus. Sülearvutid on tavaliselt ette nähtud samasuguste funktsioonide täitmiseks nagu lauaarvutid, sh lauaarvutites kasutatava tarkvaraga analoogsete funktsioonidega tarkvara kasutamiseks. Käesoleva spetsifikatsiooni tähenduses hõlmavad sülearvutid puutetundliku ekraaniga mudeleid. a) Mobiilne kõhnklientarvuti (mobile thin client): kõhnklientarvuti määratlusele vastav arvuti, mis on projekteeritud kaasaskantavaks ja mis vastab ühtlasi sülearvuti määratlusele. Käesoleva spetsifikatsiooni tähenduses käsitatakse neid tooteid sülearvutitena. b) Kaks ühes sülearvuti (Two-In-One Notebook): arvuti, mis sarnaneb klapina kokkukäiva ekraaniga tavapärase sülearvutiga, kuid millel on eemaldatav puutetundlik kuvar, mida saab lahtivõetuna kasutada eraldi tahvelarvutina. Toote klaviatuuri- ja kuvariosa peavad olema tarnitud lõimitud üksusena. Käesolevas spetsifikatsioonis käsitatakse kaks ühes sülearvutit sülearvutina ja seepärast sellele eraldi ei viidata. 4) Tahvelarvuti: kaasaskantavaks mõeldud arvutiseade, mis vastab kõigile järgmistele kriteeriumidele: a) hõlmab integreeritud kuvarit diagonaaliga 6,5 kuni 17,4 tolli; b) tarnekonfiguratsioonis tootel ei ole integreeritud ega ühendatud füüsilist klaviatuuri; c) sisaldab põhisisendina kasutamiseks mõeldud puuteekraani (klaviatuur on võimalik); d) hõlmab traadita võrguühendust (nt wifi, 3G, LTE vms), millega seda peamiselt kasutatakse; ning e) sisaldab peamise toiteallikana kasutamiseks mõeldud akut (seade on ühendatav vooluvõrku, kuid seda peamiselt aku laadimiseks, mitte seadme põhitoite tagamiseks). 5) Kaasaskantav kõik ühes arvuti (Portable All-In-One Computer): piiratud kaasaskantavusega arvutiseade, mis vastab kõigile järgmistele kriteeriumidele: a) hõlmab integreeritud kuvarit diagonaaliga vähemalt 17,4 tolli; b) tarnimiskonfiguratsioonis ei ole toote füüsilises korpuses klaviatuuri; c) sisaldab põhisisendina kasutamiseks mõeldud puuteekraani (klaviatuur on fakultatiivne); d) hõlmab traadita võrguühendust (nt wifi, 3G, LTE vms) ning e) sisaldab akut, kuid kasutatakse peamiselt vahelduvvooluvõrku ühendatult. 6) E-luger: staatiliste kujutiste kuvamiseks ja tarbimiseks ette nähtud seade. Kuvaril on väike värskendussagedus ja see on valmistatud bistabiilsest materjalist, nii et energiat on tarvis vaid nähtava kujutise muutmiseks, mitte selle säilitamiseks. 7) Väikeserver (small-scale server): arvuti, mis tavaliselt sisaldab lauaarvuti komponente lauaarvuti korpuses, kuid on eelkõige ette nähtud teiste arvutite salvestushostiks. Väikeserverid on ette nähtud täitma selliseid funktsioone nagu võrguinfrastruktuuri teenuste osutamine (nt arhiveerimine) ja andmete/meediasisu hostimine. Kõnealuste toodete peamine funktsioon ei ole teabe töötlemine muude süsteemide jaoks ega veebiserverite käitamine. Väikeserveril on järgmised tunnused: a) projekteeritud pjedestaal-, torn- või muud tüüpi korpusega samamoodi nagu lauaarvuti korpus, nii et kogu andmetöötlus, andmesalvestus ja kõik võrguühendused sisalduvad ühes kastis/tootes; b) projekteeritud töötama 24 tundi ööpäevas ja 7 päeva nädalas nii lühikese plaanivälise maasolekuajaga (suurusjärgus tunde aastas) kui võimalik; c) võimeline töötama samaaegse ühiskasutuse keskkonnas, teenindades mitmeid kasutajaid võrku ühendatud kliendiseadmete kaudu ning d) ette nähtud tööstusharu poolt heakskiidetud operatsioonisüsteemi jaoks kodus või väiksema võimsusega serverites kasutatavate rakenduste tarvis (nt Windows Home Server, Mac OS X Server, Linux, UNIX, Solaris). 8) Kõhnklientarvuti (thin client): eraldi toitega arvuti, mis on oma põhifunktsioonide täitmiseks ühendatud eemalasuvate arvutisüsteemidega (nt serverarvuti või kaugtööjaamaga). Põhifunktsioonide (nt programmi täitmine, andmesalvestus, koostoimimine muude internetisüsteemidega) jaoks kasutatakse eemalasuvaid arvutiressursse. Käesoleva spetsifikatsiooniga on hõlmatud vaid järgmised kõhnklientarvutid: 1) seadmed, millel ei ole integreeritud pöörleva kettaga andmekandjat, ja 2) seadmed, mis ei ole mõeldud kaasaskandmiseks, vaid kasutamiseks alalises asukohas (nt laual). a) Integreeritud kõhnklientarvuti (integrated thin client): kõhnklientarvuti, mille arvutusriistvara ja kuvar on ühendatud vahelduvvoolu toiteallikaga ühe kaabli kaudu. Integreeritud kõhnklientarvuteid on kaht liiki: 1) süsteem, mille puhul kuvar ja arvuti on füüsiliselt koondatud ühte seadmesse, või 2) süsteem, mis on pakendatud ühtse süsteemina, mille puhul kuvar asetseb eraldi, kuid on ühendatud põhikorpusega alalisvoolu toitekaabli kaudu ning nii arvuti kui ka kuvar saavad toidet ühest toiteallikast. Integreeritud kõhnklientarvutid on kõhnklientarvutite alaliik, mis on tavaliselt ette nähtud samasuguste funktsioonide täitmiseks nagu kõhnklientsüsteemid. b) Ülikõhnklientarvuti (Ultra-thin Client): arvuti, millel on vähem kohalikke ressursse kui tavapärasel kõhnklientarvutil ning mis saadab hiire- ja klaviatuurisisendi töötlemata kujul eemalasuvasse arvutisüsteemi ja saab eemalasuvast arvutisüsteemist tagasi töötlemata video. Ülikõhnklientarvuti ei saa suhelda korraga mitme seadmega ega käitada aknapõhiseid kaugrakendusi, sest seadmel ei ole kasutaja jaoks nähtavat operatsioonisüsteemi (st püsivarast madalamal tasemel, kasutajale kättesaamatu). 9) Tööjaam: kõrgjõudlusega ainukasutajaarvuti, mida peale muude arvutusmahukate ülesannete kasutatakse tavaliselt graafika, raalprojekteerimise (CAD), tarkvaraarenduse ning finants- ja teadusrakenduste jaoks. Käesoleva spetsifikatsiooniga hõlmatud tööjaam vastab järgmistele kriteeriumidele: a) seda turustatakse tööjaamana; b) see töötab keskmise tõrketusvältusega (MTBF) vähemalt 15 000 tundi (kas Bellcore TR-NWT-000332 6. väljaande (12/97) või kohapeal kogutud andmete alusel); ja c) see toetab veakorrektsiooni koodi (ECC) ja/või puhvermälu. Lisaks peab tööjaam vastama vähemalt kolmele järgmisele tingimusele: a) sellel on täiendav toitetugi võimsama graafika toetamiseks (st PCI-E kuue kontaktiga 12-voldine lisatoide); b) emaplaadil on lisaks graafika jaoks ette nähtud pesadele ja/või PCI-X toele pesa pikema kui x4 PCI-E ühenduse jaoks; c) ei toeta UMA graafikat (UMA ehk Uniform Memory Access – ühtne mälu poole pöördumine); d) sisaldab viit või enamat PCI, PCI-E või PCI-X pesa; e) toetab vähemalt kahest protsessorist koosnevat multiprotsessorisüsteemi (peab toetama füüsiliselt eraldiseisvaid protsessoripakette/-pesi; st nõue ei ole täidetud, kui toetatud on üks mitmetuumaline protsessor); ja/või f) vastab vähemalt kahe sõltumatu tarkvaratarnija (Independent Software Vendor ehk ISV) tootesertifikaadile; kõnealused sertifikaadid võivad olla väljatöötamisel, kuid peavad olema lõpule viidud kolme kuu jooksul alates vastavusest teatamisest.